เงินบาทอ่อนค่าต่อเนื่อง
โดย...ปารีณา พ่วงศิริ
20 ก.ค. 2558

โดย...ปารีณา พ่วงศิริ
สายงานธุรกิจตลาดทุน ธนาคารกสิกรไทย คาดว่าในสัปดาห์นี้ค่าเงินบาทจะเคลื่อนไหวในกรอบ 34.00-34.25 บาท/เหรียญสหรัฐ เป็นการเคลื่อนไหวแบบอ่อนค่า แต่จะอ่อนค่าในอัตราที่ชะลอลงมาจากสัปดาห์ที่แล้ว ที่ทะลุแนวต้านสำคัญขึ้นไปอย่างรวดเร็ว เพราะปัจจัยที่จะมากำหนดการเคลื่อนไหวจะมีไม่มากนัก
นอกจากนี้ ปัจจัยหลักยังเป็นการรายงานตัวเลขเศรษฐกิจเป็นสำคัญ อาทิ ดัชนีผู้จัดการฝ่ายจัดซื้อของเศรษฐกิจหลักๆ อย่างสหรัฐ ยูโรโซน และจีน ซึ่งเป็นตัวเลขของเดือน ก.ค. ตัวเลขยอดขายบ้านมือสองของสหรัฐ รวมถึงการผลิตภาคอุตสาหกรรมของสหรัฐ  
สำหรับสัปดาห์ที่ผ่านมานั้น ค่าเงินบาทเคลื่อนไหวอ่อนค่าอย่างรวดเร็ว มาจากคำกล่าวของประธานเฟด เจเน็ต เยลเลน ที่ส่งสัญญาณว่า จะยังคงแผนการการขึ้นดอกเบี้ยของสหรัฐเอาไว้ภายในปีนี้ แม้ความเสี่ยงของตลาดโลกจากทั้งกรีซและจีนจะยังมีอยู่
สำหรับกสิกรไทย มองว่า การปรับขึ้นดอกเบี้ยของสหรัฐน่าจะเกิดขึ้นในเดือน ก.ย.ปีนี้ รวมถึงภาพเศรษฐกิจจีนยังไม่ดีนัก แม้ว่าจีนจะมีการรายงานตัวเลขอัตราการเติบโตทางเศรษฐกิจ (จีดีพี) ที่ 7%
สำหรับไตรมาส 2 ของปี 2558 ซึ่งเท่ากับเป้าหมายที่ทางการให้เอาไว้ แต่นักวิเคราะห์โดยรวม มองว่า ตัวเลข 7% นั้น ไม่ได้สะท้อนถึงภาพเศรษฐกิจของจีนที่แท้จริง และเศรษฐกิจน่าจะชะลอมากกว่านั้น ส่วนประเด็นสุดท้ายนั้น เป็นเรื่องเศรษฐกิจในประเทศเอง โดยตลาดเริ่มไม่แน่ใจถึงการฟื้นตัวของเศรษฐกิจที่เริ่มเห็นปัญหาภัยแล้งมารุมเร้าเพิ่มมากขึ้น อาจเป็นตัวฉุดจีดีพีของไทยในปี 2558 ได้มากถึง 0.5%
หากเทียบกับการประมาณการของศูนย์วิจัยกสิกรไทยที่ 2.8% สำหรับปีนี้ จะเห็นได้ว่า ผลของภัยแล้งน่าจะมีผลพอสมควร และทำให้ครึ่งปีหลังของปี 2558 นั้น แย่กว่าคาดการณ์ ประเด็นเหล่านี้กดดันให้เงินบาทอยู่ในแนวโน้มอ่อนค่าต่อเนื่องไปตลอดปี 2558 สัปดาห์ที่ผ่านมา ค่าเงินบาทเปิดตลาดที่ 33.95 ก่อนที่จะขึ้นไปยืนเหนือระดับแนวต้าน 34.00 ได้อย่างค่อนข้างเหนียว และแตะระดับสูงสุดรอบสัปดาห์ที่ 34.22 อ่อนค่ามากในรอบกว่า 6 ปี หรือช่วงที่เกิดวิกฤตการเงินโลก ช่วงปลายสัปดาห์เงินบาทเคลื่อนไหวแข็งค่าขึ้นมาเล็กน้อย อยู่ที่ระดับ34.15 (ณ วันศุกร์ เวลา 18.00 น.) สำหรับกสิกรไทยนั้น คิดว่าความเสี่ยงเงินบาทจะปรับอ่อนค่ากว่านี้มีอยู่มาก และมองว่าช่วงปลายปี 2558 น่าจะเห็นการปรับขึ้นไป 34.50 ได้
ค่าเงินยูโรเปิดตลาดที่ระดับ 1.1105 และปิดตลาดที่1.08 มีแนวโน้มอ่อนค่าลงตลอดสัปดาห์หลังได้รับแรงกดดันจากประเด็นเรื่องกรีซเป็นสำคัญ สุดท้ายกรีซก็สามารถผ่านแผนปฏิรูปเศรษฐกิจได้ และปัญหาของกรีซปรับตัวไปในทิศทางที่ดีขึ้น    สำหรับค่าเงินเยนเปิดตลาดที่ 122 และโน้มอ่อนค่าลงตลอดสัปดาห์ มาปิดตลาดที่ 124.10
สำหรับปัจจัยหลักขับเคลื่อนตลาดดอกเบี้ยมาจากประธานเฟดยังคงยืนยันว่าจะขึ้นดอกเบี้ยนโยบายภายในปีนี้ ส่งอัตราผลตอบแทนพันธบัตรสหรัฐปรับสูงขึ้น  แต่ผลตอบแทนของพันธบัตรและหุ้นกู้ของไทยในสัปดาห์ที่ผ่านมาปรับลดลง มาจากตลาดคาดการณ์ว่า กนง.อาจปรับลดอัตราดอกเบี้ยนโยบายลงจาก 1.5% เป็น 1.25% ภายในการประชุมวันที่ 5 ส.ค. 2558 นี้